
A N E X A 4

la Contractul de Concesiune nr………………..
REGULAMENT INTERN 

PENTRU COMERCIALIZAREA PRODUSELOR AGRICOLE ŞI AGROINDUSTRIALE PRIN PIAŢA DE GROS – S.C. PIEŢE S.A. TIMIŞOARA

1. Domeniul de aplicare; organizarea şi funcţionarea Pieţei de Gros Timişoara

1.1. Stabilirea Regulilor de organizare si funcţionare a Pietei de Gros Timisoara, au drept scop:

· reglementarea întregii activitati în cadrul Pietei de Gros si desfăşurarea nestânjenita a acesteia;

· cresterea consumului de legume si fructe ;

· cresterea condiţiilor de transparenţă si concurenţă loiala între participanţii la piata ;

· asigurarea unei protectii mai mari a consumatorilor si satisfacerea cerintelor acestora la nivel superior ;

· sprijinirea producătorilor agricoli organizaţi în exploataţii agricole, asociaţii profesionale si interprofesionale ;

· valorificarea potentialului agricol din zonă ;

· protejarea în cadrul Pietei de Gros, a intereselor tuturor participantilor la actul de vânzare-cumparare, persoane fizice sau agenti economici; fiecare participant la actul de vânzare – cumparare din Piata de Gros trebuie să aibă un astfel de comportament încât sa nu fie periclitata nici o persoana sau bun.
1.2. Regulamentul se aplică tuturor activităţilor desfăşurate în incinta pieţei de gros, denumită în continuare locator, pentru protejarea intereselor tuturor participanţilor la actul de vânzare-cumpărare;

1.3. Piaţa de Gros – Timişoara, funcţionează în conformitate cu reglementările stabilite de Ordinul Nr. 250/2003 al ANIMMC, nr. 980/2003 al MAPAM, Nr.85/2004 al Ministerului Sănătăţii.

1.4. Prevederile regulamentului pot fi completate prin regulamente specifice anumitor  servicii generale sau comune, administrate sau concesionate de piaţă.

2. Tipuri de activităţi desfăşurate în piaţă 


2.1. Activităţi specifice 

2.1.1. Piaţa de Gros oferă spre închiriere spaţii comerciale agenţilor economici şi producătorilor particulari, denumiţi în continuare chiriaşi, asigurându-se condiţii pentru păstrarea si vânzarea produselor specifice obiectului de activitate al pieţei.

2.1.2. Pe măsura dezvoltării activităţii si fără a încalca reglementarile de la Art.2. alin (1), în incinta pieţei îsi mai desfaşoară activitatea şi alţi agenţi economici care se ocupă cu: alimentaţia publică, valorificarea  produselor alimentare si nealimentare, societate de salubrizare, cu care locatorul încheie Contracte de închiriere sau convenţii.

2.1.3. Locatorul oferă spre închiriere spaţii frigorifice.

2.1.4. Locatorul facilitează accesul utilizatorilor la instalaţiile tehnice din dotarea pieţei.

2.1.5. Locatorul facilitează accesul utilizatorilor la serviciile generale şi  utilităţile pieţei.
2.2. Activităţi şi servicii complementare 

2.2.1. Activităţi de întreţinere a instalaţiilor, echipamentelor tehnice şi a serviciilor de utilitate publică;

2.2.2. Activităţi ale agenţilor pentru curăţenie şi pază;

2.2.3. Activităţi specializate: bancă, vamă, alimentaţie publică, încărcare-descărcare mărfuri, transport intern.

2.3. Servicii şi echipamente puse la dispoziţie 

2.3.1. Servicii generale, pentru: apă, canalizare, electricitate, încălzire, telefonie, fax, depozitarea temporară şi transportul deşeurilor, curăţenie şi pază, al căror cost este cuprins în taxa de închiriere şi în contractele încheiate cu utilizatorii;

2.3.2. Servicii particulare, pentru: transport intern, recuperare ambalaje, servicii financiar-contabile, puse la dispoziţie de piaţă contra unor taxe suportate de utilizatori;

2.3.3. Echipamente, instalaţii şi servicii comune, cum sunt: camere de frig sau cu atmosferă controlată, oferite de piaţă în cadrul contractelor de închiriere  sau prin taxe percepute special.

2.4. Alte activităţi

2.4.1.În zilele de duminică, platforma pieţei poate fi folosită de către administraţia acesteia în alte activităţi decât cele specifice menţionate mai sus, dar numai cu aprobarea autorităţii publice locale. 

3. Utilizatorii pieţei; folosirea corespunzătoare a pieţei; 

3.1. Operatorii pieţei, pot fi: producători agricoli şi asociaţii ale acestora; comercianţi de gros şi cu amănuntul; consumatori colectivi; prelucrători industriali;

3.1.1. Utilizatorii de servicii, amenajări şi instalaţii aparţinând pieţei sau situate în incinta acesteia, care sunt admişi în piaţă numai în baza autorizaţiilor de funcţionare sau avizelor prevăzute de legislaţia în vigoare.

3.1.2. Agenţii comisionari şi mandatarii autorizaţi, care au obligaţia de a pune la dispoziţia administraţiei pieţei documentele referitoare la tranzacţiile efectuate pentru clienţii lor.

3.2.. Chiriaşii vor plăti contravaloarea reparaţiilor la instalaţiile din dotarea spaţiilor închiriate cum sunt : becurile pentru iluminat standuri, broaştele sau cheile de la uşile existente în stand, repararea pereţilor din plasă – sârmă dintre standuri, robineţii de la conductele de apă, sistemele de închidere a uşilor de la standuri sau boxe frig, orice deteriorare a pereţilor sau uşilor de la standuri etc.

3.2.1. Pentru plasarea unor elemente de reclama, panouri si firme, sau a altor materiale pe pereţii exteriori, porti, stâlpi etc. este nevoie de aprobarea scrisă a locatorului.

3.2.2. Obiectele găsite trebuie predate supraveghetorilor pieţei sau portarilor.

3.3. Utilizatorii sunt răspunzatori de respectarea pe teritoriul pieţei a Normelor PSI stipulate de Normativele in vigoare (Legea 212/1997 privind apararea impotriva incendiilor, Ordinul Ministrului de Interne nr. 775/1998 privind Normele generale de prevenire si stingere a incendiilor etc.), a Legii nr. 90/1996, a Normelor de Protectie a muncii, stipulate de legislatia si normativele în vigoare si a altor legi sau normative pe linie P.S.I. si de Protectia Muncii. 

Chiriaşii sunt răspunzatori de consecinţele nerespectării Normelor de prevenire si stingere a incendiilor, precum si a legislatiei privind protectia muncii de către angajatii proprii sau de persoanele care presteaza activitati in spatiul inchiriat.

Chiriaşii sunt obligaţi să respecte Normele, Normativele şi Legislaţia în vigoare pe linie PSI şi Protecţia Muncii pe suprafaţa standului închiriat.

Chiriaşii sunt obligaţi să se doteze pe linie PSI cu mijloacele necesare în conformitate cu specificul mărfurilor ce le vând.

3.4. Folosirea pieţei şi a instalaţiilor aferente se face pe riscul propriu. Cei care întrebuinţează piaţa se fac răspunzatori de toate stricăciunile care sunt produse de ei sau de personalul lor.

3.4.1. În afara Programului de functionare  se va cupla un sistem de alarma automata pentru prevenirea efractiei, concomitent cu asigurarea de locator a personalului de paza.  Locatorul nu îsi asumă nici o răspundere pentru siguranţa şi integritatea lucrurilor si a mărfurilor  aduse de cei care utilizeaza piaţa. Constatarea eventualelor furturi si recuperarea eventualelor pagube sunt de competenţa organelor legale care vor fi sesizate imediat.

4. Limitele dreptului de folosinţă a pieţei; obligaţii ale chiriaşîlor

4.1. În incinta pieţei sunt interzise urmatoarele activităţi:

a) amplasarea marfurilor peste sau în afara spatiului închiriat ;

b) depozitarea pe termen lung a ambalajelor si pastrarea obiectelor scoase din uz pe suprafata standului;
c) accesul pe acoperisul halei, fara autorizatia locatorului;
d) lasarea motoarelor pornite la masinile care stationeaza în incinta pieţei;
e) fumatul in incinta halei comerciale;
f) blocarea hidrantilor de incendiu sau a tablourilor electrice cu marfuri si/sau ambalaje ;
g) folosirea de aparate electrice cu defectiuni sau improvizate ;
h) depozitarea in incinta halelor comerciale de substante inflamabile (recipienti cu carburant, combustibili lichizi etc.), de substante toxice sau periculoase  in alte conditii decat cele prevăzute de lege pentru transportul, depozitarea si comercializarea  acestora si fără acordul locatorului.
i) focul deschis, sudura, folosirea de unelte, scule si dispozitive ce produc scântei (fara masuri de protectie), in incinta halei comerciale
j) depozitarea oricărui tip de ambalaj pe parcarea din faţa standului;
k) comercializarea si utilizarea oricaror materiale pirotehnice (capse, petarde, pocnitori etc.);
l) modificarea de către chiriaşi a instalaţiilor existente în piaţă. Orice instalaţie suplimentară pentru încălzit, apă etc, se va face pe cheltuiala chiriaşului cu aprobare scrisă de la locator, iar obţinerea tuturor avizelor necesare (mediu, PSI, sanitară, autorizaţie de construcţie) este în sarcina chiriaşului.

4.2. Chiriaşii sunt obligaţi : 

a) să păstreze in permanenta libere căile de circulaţie, acces si evacuare, blocarea lor cu marfuri, ambalaje, mijloace de transport sau altele fiind interzisă;
b) să păstreze stingătoarele din dotarea spaţiului închiriat în perfectă stare de funcţionare, la loc vizibil si uşor accesibil, astfel încât în caz de nevoie sa se poată interveni nestingherit ;

c) să îşi instruiască personalul propriu privind prevenirea si stingerea incendiilor, iar in cazul apariţiei unui eveniment pe aceasta linie sa participe alaturi de angajaţii locatorului si de Pompierii militari la stingerea incendiului;

d) sa foloseasca instalatii electrice sau aparate electrice care respecta normativele pe linie P.S.I., sa execute instalatii electrice numai cu aprobarea locatorului, in conformitate cu normele si legile pe linie P.S.I. ;

e) pe timp friguros, sa foloseasca pentru incalzire numai calorifere cu ulei, care sa fie atestate conform legislatiei in vigoare pe linie P.S.I., iar racordarea la instalatia electrica sa fie in conformitate cu normativele pe linie P.S.I. ; toate cheltuielile eventualelor lucrari vor fi suportate de catre chiriaş ;

f) să folosească pubelele din dotare pentru gunoiul menajer, ambalajele să le depoziteze în spatiile special amenajate în acest scop ; degradarea sau pierderea pubelei va fi imputată chiriaşului.

5. Alocarea suprafeţelor pentru standuri
5.1. Alocarea  suprafeţelor pentru standuri se face  la cererea scrisă a solicitantului, prin  încheierea contractelor de închiriere, în conformitate cu legislaţia privitoare la achiziţia bunurilor şi serviciilor publice.

5.2. Stabilirea zonei de amplasare se face în funcţie de natura produselor şi frecvenţa utilizării standurilor; se pot acorda priorităţi pentru utilizatorii pieţei care comercializează cantităţi mari de produse;
5.3. Deţinătorii de amplasamente (suprafeţe, spaţii, standuri, camere de frig etc.) au obligaţia de a monta,în spaţiile special prevăzute în faţa fiecărui amplasament, un panou sau o firmă cu datele de identificare ale societăţii sau persoanei deţinătoare;

5.4. Utilizatorii amplasamentelor pot face amenajări ale acestora, pentru asigurarea condiţiilor specifice produselor, pe cheltuiala proprie şi în baza unor planuri avizate de către  administratorul  pieţei şi de către autoritatea locală de sănătate publică; amenajările urmează a fi dezafectate la încetarea activităţii, de către utilizatorii respectivi;

6. Mărfuri comercializate în piaţă

6.1. Legume şi  fructe proaspete, în principal, după cum urmează:

a) fructe, struguri, fructe tropicale, citrice, legume, ciuperci, cartofi, precum si alte produse înrudite cu acestea sub forma proaspată, îngheţată, uscată sau conservată;

b) produse alimentare, în special agroalimentare;

c)  produse ne-alimentare, din grupele de mărfuri solicitate de producătorii agricoli;

d) alte mărfuri convenite între locator si chiriaş, prin anexa la Contractul de închiriere; completarea sortimentelor de mărfuri permise a fi vândute în cadrul pieţei este exclusiv de competenţa locatorului.

7. Programul de funcţionare

7.1. Pentru asigurarea condiţiilor de functionare a pieţei (paza si curatenie), programul de functionare si vânzare se stabileşte după cum urmează:

· Program de funcţionare: Luni   -  Sâmbata,  între orele ……………..
· Program de vânzare:      Luni   -  Sâmbata,  între orele ………………
7.2. Activităţile de vânzare ale chiriaşilor către cumparatori nu sunt permise în afara programului de vânzare.

Activităţile de aprovizionare comerciala ale CHIRIASILOR sunt permise numai în timpul Programului de funcţionare.

Aprovizionarea în afara Programului de funcţionare se poate face numai cu aprobarea scrisă a locatorului, prin administratorul de serviciu.

7.3. Programul se aprobă şi se modifică de către conducerea pieţei, cu aprobarea autorităţii publice locale.

7.4. Programul de funcţionare se afişează vizibil, la intrarea în piaţă.


8. Accesul în incinta pieţei

8.1. Intrarea persoanelor în piaţă se realizează pe baza permisului sau ecusonului de acces;

8.2. Documentul de identificare pentru utilizatorii pieţei, respectiv ecusonul, trebuie să conţină: numele şi prenumele deţinătorului, funcţia sau calificarea în cadrul pieţei;

8.3. Activităţile de aprovizionare comercială sunt permise utilizatorilor numai în timpul programului de funcţionare a pieţei; 

8.4. La intrarea în incinta pieţei, orice lot de marfă trebuie să fie însoţit de documentele de provenienţă;

8.5. Loturile minime admise pentru intrare sunt stabilite periodic de conducerea pieţei.
(1) Au acces în piaţă, cu respectarea condiţiilor de la punctele 7.1 – 7.3., următorii:

a) în timpul programului de vânzare, în calitate de cumparatori, toţi comercianţii en detail, en gros si/sau consumatorii colectivi (ex: societati de industrializare a legumelor si fructelor, restaurante, cofetarii, hoteluri, spitale, cantine, asociatii de întrajutorare etc.);

b) în afara programului de vânzare, numai angajaţii locatorului sau ai firmelor specializate cu care acesta are contracte, precum si angajaţii chiriaşilor si furnizorilor acestora;

c) în cazuri excepţionale şi fără a contraveni celor menţionate mai sus, locatorul poate aproba accesul în piaţă şi în afara programului de funcţionare. În acest caz, aprobarea va fi scrisă şi se va menţiona numele persoanelor care au acces, motivul care justifică permiterea accesului, orele între care au acces, precum si reprezentantul locatorului care le însoţeşte;

(2) Nu au acces în piaţă, în condiţiile arătate, următorii:

a) copiii sub 14 ani, care nu se afla sub supravegherea unui adult (adult care are acces în piaţă);
b) comercianţii ambulanţi care vor sa valorifice produse pe teritoriul pieţei;
c) persoanele care nu au nici un fel de legatura cu activitatea din piaţă;
d) persoanele însoţite de câini, exceptând câinii persoanelor fara vedere;
e) căruţele si alte vehicule cu tracţiune animală.

9. Vânzarea produselor

9.1. Operaţiunile de vânzare se efectuează personal de părţile interesate sau de reprezentanţi ai acestora; 

9.2. Vânzătorii trebuie să deţină documente de provenienţă a mărfurilor oferite şi să întocmească documentele de livrare  a mărfurilor vândute, sub sancţiunile prevăzute de legislaţia comercială în vigoare.

9.3. Este admisă vânzarea numai pentru produsele a căror calitate este corespunzătoare standardelor de comercializare şi reglementărilor în vigoare;

9.4. Este interzisă vânzarea şi depozitarea produselor contrafăcute, alterate sau care dăunează în orice fel sănătăţii şi securităţii consumatorilor.

9.5. Vânzarea produselor si prestarea de servicii în incinta pieţei este permisă exclusiv chiriaşilor  care au încheiat un Contract cu SC “Piete” SA Timisoara sau producatorilor care au achitat taxele necesare.

9.6. Sunt permise activitati de vânzare ocazională si alte manifestări similare în incinta pieţei si pentru alte firme si/sau persoane, dar numai în cazul  în care acestea încheie un contract scris cu SC “Piete” SA Timisoara, pe o anumită perioadă determinata.

9.7. Agenţii economici care îşii desfaşoară activitatea în cadrul pieţei (grosisti, importatori, producatori s.a.) au voie sa-si vânda marfa numai în standurile din hala pentru care au încheiat contracte cu SC “Piete” SA Timisoara sau in zonele special amenajate pentru producatorii agricoli.

9.8. În hală se pot vinde numai mărfurile pentru care s-a închiriat standul, menţionate în Contractul de închiriere (legume, fructe). Alte produse alimentare sau nealimentare se pot comercializa in chioşcurile din incinta pietei in conformitate cu menţiunile din contractul de închiriere. Este interzis a se comercializa produse alimentare sau băuturi pentru a fi consumate pe teritoriul Pieţei, cum sunt : produse în regim de bufet, băuturi cu sticlă pentru a fi consumate pe teritoriul pieţei. Acestea se pot consuma doar la restaurantul amenajat in incinta Pietei.

9.9. Vânzarea în incinta pieţei de gustări,  minuturi si alte preparate culinare, precum si a bauturilor alcoolice, vinului, berii, racoritoarelor si a băuturilor preparate (ceai, ciocolata calda, cafea etc.) se face în locuri special amenajate. Amplasarea automatelor comerciale (pentru tigari, bauturi racoritoare, cafea s.a.) se face numai cu aprobarea expresă a locatorului si cu perceperea unor taxe.


10. Ieşirea mărfurilor din piaţă

10.1. Livrarea mărfurilor vândute în interiorul pieţei se face în timpul programului de funcţionare a pieţei; 

10.2. Ieşirea mărfurilor din piaţă, în afara programului de funcţionare, este permisă numai în cazuri excepţionale şi cu acordul scris al administraţiei;

10.3. La ieşirea din incinta pieţei, orice lot de marfă trebuie să fie însoţit de documentele de provenienţă, rspectiv de documentele de livrare intocmite de vânzător, după caz.


11. Încărcarea, descărcarea şi cântărirea mărfurilor
11.1. Tarifele pentru plata serviciilor de încărcare, descărcare şi cântărire sunt fixate de conducerea pieţei;

11.2. Operaţiile de cântărire sunt efectuate şi suportate de vânzător;

11.3. Aparatele pentru cântărire trebuie să fie: menţinute curate şi în stare de funcţionare; reglate şi verificate în incinta de utilizare; puse la vedere pentru cumpărători.


12. Întreţinerea standului

12.1. Fiecare utilizator are obligaţia să păstreze ordinea şi să cureţe standul propriu şi spaţiul comun învecinat;

12.2. Ambalajele deteriorate trebuie strânse şi predate la locul de colectare, amenajat sau stabilit în incinta pieţei;

12.3. Gunoaiele şi deşeurile se depun în containere speciale;

12.4. Spaţiile publice trebuie utilizate cu grijă şi păstrate curate.

13. Circulaţia pe teritoriul pieţei

13.1. Spaţiul destinat circulaţiei în incinta pieţei poate fi utilizat numai pentru activităţile pieţei.

13.2. Circulaţia pe teritoriul pieţei este reglementată prin marcaje şi semne de circulaţie; 

13.3. Pe toate drumurile si spatiile cu trafic ale pieţei este obligatorie respectarea prevederilor legislatiei rutiere, deoarece aceste căi sunt considerate drumuri publice.

13.4. Fiecare participant la traficul de pe teritoriul pieţei trebuie sa se comporte astfel încât nimeni sa nu fie pus în pericol, stânjenit sau vatamat.

13.5. Sunt interzise, în incinta pieţei:

a) stationarea sau parcarea pe carosabil, a autovehiculelor de orice fel; acestea vor stationa pe spatiile special amenajate si marcate corespunzator;

b) utilizarea zonelor de încarcare-descarcare din dreptul standurilor, pentru parcarea autoturismelor;

c) parcarea în incinta pieţei, în afara programului  de functionare, a  masinilor proprietate personala ale chiriaşilor, precum si ale personalului acestora;fac exceptie vehiculele parcate în baza unui contract separat, încheiat cu locatorul; 

d) spălarea sau curăţarea autoturismelor sau a vehiculelor de orice fel, decât în locuri special amenajate în acest scop.

e) gararea autoturismelor sau a  vehiculelor de orice fel, iesite din functiune, pe teritoriul pieţei.

f) parcarea mijloacelor de transport în afara programului de functionare pe parcarea din fata standului, sau orice altă suprafaţă din incinta pieţei, cu exceptia remorcilor frigorifice.

13.6. Viteza maximă de circulaţie pe teritoriul pieţei este 20 km/h.

13.7. Pentru toate vehiculele care circulă pe teritoriul pieţei, inclusiv cele folosite doar în incinta pieţei, sunt valabile dispozitiile legale în domeniu, privind echiparea tehnica.

Cei care detin electrostivuitoare (în proprietate sau chirie, locator sau chiriaş), trebuie sa fie asigurati în conformitate cu prevederile legale în vigoare.

13.8.Chiriaşul este obligat sa repare toate stricaciunile produse de propriile masini pe teritoriul pietei.

13.9.Locatorul nu îşi ia răspunderea pentru stricăciunile  produse automobilelor pe teritoriul pieţei şi pentru eventualele furturi din autoturisme.

          14. Curăţenia, ordinea publică, paza şi securitatea pieţei

14.1. Locatorul asigură curăţenia spaţiilor comune şi de circulaţie; 

14.1.1. Operatorii pieţei sunt răspunzători pentru efectuarea şi păstrarea curăţeniei în spaţiile închiriate;

14.1.2. Este interzis utilizatorilor şi vizitatorilor pieţei să aducă deşeuri sau reziduuri, de orice tip, pe teritoriul pieţei;

14.1.3. Utilizatorii pieţei sunt obligaţi să respecte normele fito-sanitare privind combaterea dăunătorilor;

14.1.4. Comerţul cu alimente necesită o curaţenie deosebita. Murdaria de orice fel – în special aruncarea deseurilor în locuri nepermise – încalca regulile de curaţenie si igiena si pot aduce sactiuni grave ce vor fi aplicate alternativ ori cumulativ, mergând de la penalitatea prevăzută la art.18.1, litera q), pâna la interzicerea accesului în piaţă a celor care se fac vinovati.

Spaţiile publice ( WC-uri publice, spatii verzi, etc.) trebuie tratate cu grija si păstrate curate.

Chiriaşii sunt răspunzatori de realizarea si păstrarea curăţeniei în spaţiile închiriate, inclusiv rampele de incarcare si descarcare.

Paleţii, lădiţele, cartoanele şi alte ambalaje deteriorate sau nefolosibile (cu excepţia paleţilor si lădiţelor refolosibile)  trebuie strânse de catre proprietari, zilnic,  pâna la încheierea programului de funcţionare si predate la locul de colectare. Penalitea percepută pentru depozitarea acestora în locuri nepermise este cea precizată la art.18.1, luitera q). În cazul deseurilor si ambalajelor combustibile, chiriaşii vor proceda la evacuarea acestora din spaţiul închiriat la locul destinat acestui scop de cate ori este nevoie, pentru a nu crea risc de incendiu.

Chiriaşii trebuie să se ocupe, pe cheltuiala proprie, de îndepartarea marfurilor stricate. Aceste marfuri vor fi- pe cât posibil- îndepartate contra cost de către locator. Locatorul are dreptul sa perceapa taxe pentru murdarire sau îndepartarea gunoiului. Aceste lucruri sunt valabile şi pentru cei care folosesc piaţa. În caz de încalcare repetată a prevederilor prezentului paragraf, locatorul are dreptul sa interzică accesul în piaţă a persoanelor vinovate. Dacă sunt necesare măsuri speciale – în ceea ce priveste îndepărtarea deseurilor – acestea trebuie discutate în prealabil cu locatorul. Dupa curăţirea pieţei de catre locator este interzisă aşezarea de către chiriaşi a deşeurilor în fata sau în spatele standurilor pentru a fi ridicate.

14.1.5. Chiriaşii sunt obligaţi să spele cu apă spaţiul închiriat şi parcarea din faţa standului aferentă standului.

14.1.6. Chiriaşii nu au voie să lipească pe pereţii halei afişe sau orice fel de pliant. Acestea se pot lipi doar cu aprobarea locatorului.

14.1.7. CHIRIAŞII sunt obligaţi să nu aducă, să nu îngrijească sau să atragă în piaţă animale ca : pisici, câini, etc.

14.2. Participanţii la activităţile pieţei trebuie să păstreze ordinea publică;

14.3. Piaţa asigură permanent paza şi securitatea utilizatorilor pieţei, inclusiv în afara programului de funcţionare. 
14.3.1.Supravegherea activităţii din piaţă se va exercita de către personalul locatorului sau cel al firmelor specializate cu care acesta a încheiat contracte.

14.3.2.Toate persoanele care se află pe teritoriul pieţei sunt obligate sa respecte dispoziţiile si indicaţiile supraveghetorilor.

14.3.3. Supraveghetorii veghează la buna desfăşurare a activităţii din cadrul pieţei, în spiritul prezentului regulament. Astfel,

a) sunt autorizaţi :

· să avertizeze acele persoane care deranjeaza linistea si ordinea, sau stânjenesc activitatea si sa le îndeparteze de pe teritoriul pieţei.

· să efectueze controale pe teritoriul pieţei, în limita competenţelor stabilite de locator, prin prezentul Regulament. Aceştia sunt obligaţi să prezinte, cu ocazia controlului, legitimaţii emise de locator.

· să impună respectarea normelor PSI în conformitate cu legislaţia în vigoare.

b) au drept competenţă :

· să permită accesul în piaţă numai persoanelor prevazute la Art. 5 alin (1);
· să vegheze la respectarea prevederilor prezentului Regulament privind: dreptul la vânzare, functionarea pieţei, accesul în piată, folosirea pieţei, cu privire la vehicule si circulatia pe teriroriul pieţei, cu privire la curatenia pieţei.  
14.4. Chiriaşii şi clenţii pieţei, (persoane fizice şi juridice), în timpul programului de funcţionare, răspund de paza juridică şi materială a lucrurilor (bunuri mobile) pe care le deţin în proprietate sau în folosinţă pe teritoriul pieţei (conform art.1000 alin 1 Cod Civil Român).

15. Controlul pieţei şi autorităţile competente

15.1. În piaţă, toate instituţiile care au atribuţii în controlul comercializării produselor: vamal, fiscal, igienico-sanitar, sanitar veterinar, concurenţă, protecţia consumatorilor, protecţia mediului, protecţia muncii, paza şi securitatea incendiilor etc. pot desfăşura activităţi specifice de control, cu acordul prealabil al conducerii pieţei.

16.  Informarea 

16.1. Piaţa asigură utilizatorilor date statistice şi informaţii de preţuri, prin culegerea de date referitoare la sortimentele, cantităţile şi preţurile produselor comercializate în piaţă;

16.2. Piaţa întocmeşte şi editează rapoarte referitoare la cantităţile şi preţurile produselor comercializate, pe care le pune la dispoziţia utilizatorilor săi şi a instituţiilor interesate;

16.3. Piaţa pune la dispoziţia utilizatorilor panouri de afişare, amplasate în locuri vizibile pentru oferte speciale de produse, cantităţi, preţuri.


17. Sancţiuni aplicabile utilizatorilor pieţei

 

17.1. Pentru încălcarea gravă sau repetarea încălcării dispoziţiilor regulamentului, administraţia pieţei aplică sancţiunile prevăzute în clauzele din contractele de închiriere pentru standuri sau alte spaţii acordate prin contract utilizatorilor pieţei - cu avertisment, suspendare, revocarea acordării spaţiului – şi cele prevăzute în prezentul act, la punctul 18.1.

17.2. Pentru încălcarea normelor sanitare veterinare privind transportul, depozitarea, expunerea şi comercializarea produselor alimentare de origine animală, organele sanitare veterinare de control aplică sancţiuni în conformitate cu legislaţia sanitară veterinară în vigoare.

17.3. Pentru încălcarea normelor sanitare privind transportul, depozitarea şi comercializarea produselor alimentare, autorităţile locale de sănătate publică aplică sancţiuni conform legislaţiei în vigoare.

18.  Dispoziţii finale

18.1. Încalcarea Regulamentului de organizare si functionare a pieţei atrage următoerele penalităţi, aplicabile numai chiriaşilor:

a)    Încălcarea prevederilor precizate la punctul 9.7., care interzice comercializarea mărfurilor din standurile închiriate întâmplator, pentru depozitarea pe termen scurt a unei cantităţi de marfa mai mare decât capacitatea standului  se sancţionează cu  o penalitate contractuala in valoare de 300 RON.

b) Încălcarea prevederilor de la punctul 9.8. se sancţionează cu o penalitate contractuală   în valoare de 300 RON.

c) Încălcarea prevederilor de la punctul 14.1.4., privind strângerea si depozitarea  de catre chiriaşi  a ambalajelor, se sancţionează cu  o penalitate contractuală în  valoare de 300 RON.

d) Încalcarea prevederilor de la punctul 4.1., literele a) si b) privind amplasarea mărfurilor în afara spaţiului închiriat, respectiv depozitarea pe termen lung a ambalajelor si a obiectelor scoase din uz, pe suprafata standului, se sancţionează cu  o penalitate contractuală in valoare de 150 RON/zi.

e) Încalcarea prevederilor de la punctul 4.1., litera c) privind accesul pe acoperisul halei fără acordul LOCATORULUI,  se sancţionează cu  o penalitate contractuală in valoare de 300 RON.

f) Încalcarea prevederilor de la punctul 4.1. litera d), privind lăsarea motoarelor pornite la maşinile care staţionează în incinta pieţei, se sancţionează cu  o penalitate contractuală in valoare de 150 RON. 

g) Încălcarea prevederilor de la punctul 4.1., litera e), se sancţionează cu  o penalitate contractuală în valoare de 10 RON .

h) Încălcarea prevederilor de la punctul 4.1., literele f), g) si h), se sancţionează cu  o penalitate contractuală în valoare de 50 RON.

i) Încălcarea prevederilor de la punctul 4.1., litera j) se sanctioneaza cu o penalitate contractuala in valoare de 300 RON.

j) Încălcarea prevederilor de la punctul 4.1., litera k) se sanctionează cu o penalitate contractuală în valoare de 500 RON iar dacă abaterea se repetă, se poate desface contractul de închiriere în mod unilateral de către locator.
k) Încălcarea prevederilor de la punctul 13.5., literele d) şi e) privind spălarea sau curatarea autovehiculelor în locuri neautorizate din piaţă, respectiv, gararea pe teritoriul pieţei, a autoturismelor sau a vehiculelor iesite din functiune, se sancţionează cu  o penalitate contractuală în valoare de 300 RON.

l) Încalcarea prevederilor de la punctul 13.5., litera f) implică facturarea de către locator a costului parcării la un tarif reprezentand  3 RON/mp/zi, exclusiv T.V.A..

m) Încalcarea prevederilor de la punctul 13.5.,literele a), b) si c) privind stationarea sau parcarea  pe carosabil a autovehiculelor, utilizarea zonelor de încarcare-descarcare din dreptul standurilor, pentru parcarea autoturismelor, respectiv parcarea în incinta pieţei, în afara programului de functionare a maşinilor proprietate personală ale chiriaşilor, precum si ale personalului acestora, se sancţionează cu  o penalitate contractuală în valoare de 300 RON. 

n) Încalcarea prevederilor de la punctul 14.1.2., privind introducerea în piaţă a deşeurilor si/sau a orice tip de reziduuri, se sanctionează cu  o penalitate contractuala in valoare de 500 RON.

o) Încălcarea prevederilor de la punctul 14.1.5. se sancţionează cu o penalitate     contractuală în valoare de 150 RON.

p) Încalcarea prevederilor de la punctul 14.1.7. se sancţionează cu o penalitate  contractuala in valoare de 150 RON pentru fiecare constatare făcută chiriaşului.

q) Încalcarea prevederilor oricarui alt articol din prezentul regulament se sanctioneaza cu  o penalitate contractuala in valoare de 100 RON.
Incalcarea repetata sau refuzul nejustificat de a respecta prevederile prezentului regulament atrag, dupa caz,  aplicarea de sanctiuni administrative, ce pot merge până la rezilierea contractului de închiriere, sau aplicarea de sanctiuni penale.
18.2. Regulamentul de Organizare si Functionare a Pietei de Gros Timisara, intra în vigoare la data ……………... Prezentul Regulament va fi însuşit de fiecare chiriaş la data semnării Contractului de închiriere.

18.3. Regulamentul va fi afisat într-un loc special amenajat si trebuie respectat de toţi utilizatorii pieţei.

18.4. Locatorul se obligă să nu aducă prezentului regulament nici un fel de modificări care să îngradească chiriaşilor drepturile ce le sunt garantate prin legislaţia româna în vigoare.
PAGE  

